Ekipa berlinske Filmske akademije ovih dana boravi u Dubrovniku gdje snima dokumentarni film ‘The Colour Nude’, a u tome im pomaže i dubrovački erotski fotograf Stijepo Brbora.







Brbora je na poznatim dubrovačkim lokacijama snimio editorijal s Beograđankom Vesnom Knežević.

Za scenografiju su odabrali dubrovačku Crkvu sv. Ignacija, ( “zloupotrijebljena je otvorenost dubrovačkih crkava”) ali i brojne lokacije na otvorenome, poput dubrovačkih zidina.

Fotografije gole žene u dubrovačkoj crkvi izazvale su revolt mjesnog biskupa Mate Uzinića koji se o svemu oglasio na Facebook profilu:

“Dragi prijatelji, duboko me ražalostilo to što je danas zbog vlastite promocije zloupotrijebljena otvorenost dubrovačkih crkava za snimanje neprimjerenih fotografija pod krinkom umjetnosti, na što ćemo morati medijski i pravno reagirati.

Moleći večeras Gospodina za nas koji smo ovim povrijeđeni, s raspetim Isusom želim moliti i za one koji su to uzrokovali govoreći: „Oče, oprosti im, ne znaju što čine!“ – objavio je biskup dubrovački Mate Uzinić na svom Facebook profilu reakciju nakon objavljenih fotografija snimanja gole žene u dubrovačkim sakralnim objektima.

Model je bila glumica Vesna Knežević, a odmah po objavi društvene mreže počele su ‘gorjeti’ od komentara.

Nakon objave biskup je dobio podršku brojnih vjernika, a među komentarima je i onaj don Vinka Puljića iz misije u njemačkom Siegenu.

“Dragi Biskupe, molimo Vas iz HKM Siegen da medijski i pravno reagirate! Večeras su me zvali vjernici iz moje Misije, inače Dubrovčani, koji su jako ogorčeni s time što se radi od našega Dubrovnika. Ogorčeni smo! A to što govorite da “ne znaju što čine” … znaju, znaju i te kako znaju … Namjerno ciljana Sodoma …! Namjerno oskvrnjuju Hram Božji! Bog Vam dao snage Mate db!”, napisao je Puljić.

Megy M. /foto:Dubrovačkidnevnik